**Taflen: Senario ymarfer**

Rydych chi’n derbyn hysbysiadau yn y gwasanaethau cymdeithasol.

Dros y pythefnos diwethaf rydych wedi derbyn tri adroddiad sy’n ymddangos am yr un person, Mrs Dilys Jones, sy’n bensiynwraig.

**Adroddiad 1: Gan Elizabeth Smyth, nyrs ardal**

Dydw i erioed wedi cwrdd ag unrhyw aelod o’i theulu. Mae wedi byw ar ei phen ei hun (gwraig weddw) ers i mi ymuno â’r practis lleol (tair blynedd nawr). Rwy’n ymweld â hi pan mae angen trin ei choes ond nid yw hyn yn digwydd yn aml iawn. Mae’n gofalu amdani hi ei hun yn dda.

Y troeon diwethaf i mi ymweld â hi, er ei bod wedi gofyn am ymweliad, dywedodd nad oedd hi angen i mi ddod wedi’r cyfan. Cynigiais edrych ar ei choes ond roedd Dilys yn bendant y dyIwn fynd i weld rhywun oedd gwir angen help. Siaradodd drwy dwll yn y drws, fel pe bai’n ceisio fy rhwystro rhag gweld tu mewn i’r tŷ. Dydy hynny ddim fel hi o gwbl. Wrth adael, clywais lais gwrywaidd uchel yn gweiddi ar Dilys, ac yna caewyd y drws cyn i mi ofyn beth oedd yn digwydd. Roeddwn wedi ceisio mynd i mewn i’r tŷ a llwyddais i’w chadw i siarad am sbel. Doedd rhywun ddim yn hapus gyda hyn.

**Adroddiad 2 – Gan Graham Brooks, cymydog**

Rwy’n torri’r gwair ac yn edrych ar ôI y rhosod, tua bob pythefnos. Does neb arall yn byw gyda Dilys, bu farw ei gŵr tua 15 mlynedd yn ôl. Mae ganddi tri plentyn sydd bellach yn oedolion, mae ei merch yn ymweld adeg y Nadolig ac ar ei phen-blwydd ac mae un mab yn ymweld o bryd i’w gilydd. Rwy’n credu bod y mab arall yn byw dramor. Mae rhai wyrion ac wyresau, ond dim ond un dwi wedi ei weld yn rheolaidd, o bosibl yr hynaf. Rwy’n credu ei fod e wedi gwneud rhywfaint o waith addurno yn y gwanwyn. Rwy’n ei chofio hi’n dweud ei fod wedi gofyn am daliad ac roedd hi’n meddwl bod y gost yn uchel.

Mae’r ŵyr wedi bod yn ôl sawl gwaith yn ddiweddar. Rydw i wedi clywed lleisiau uchel a’r drws yn cael ei gau yn glep. Unwaith fe wnes i ddod o hyd i Dilys yn ei dagrau ar ôl ei ymweliad. Ddywedodd Dilys ddim gair wrtha’i yn uniongyrchol ond rwy’n credu bod ei ŵyr yn gofyn am fwy o arian ganddi.

**Adroddiad 3: Gan Katherine Hopwood, gweithiwr cymorth Age Cymru**

Mae Dilys yn byw ar ei phen ei hun. Mae’r rhan fwyaf o aelodau ei theulu yn ymweld yn afreolaidd ac mae’r gymuned leol yn ei chefnogi’n dda.

Mae gan Dilys ŵyr sydd wedi gwneud gwaith addurno iddi yn ystod y gwanwyn. Roedd e eisiau swm mawr o arian am wneud y gwaith. Roedd Dilys yn meddwl bod y gost yn rhy uchel, ond talodd baeth bynnag oherwydd roedd e wedi gwneud tua hanner y gwaith cyn bod e’n dweud y pris wrthi ac roedd hi eisiau i’r gwaith gael ei orffen.

Mae’r un ŵyr, rwy’n credu mai Michael, Michael Benson neu Bentley, wedi bod yn ôl sawl gwaith yn gofyn am fwy o arian gan Dilys. Dywedodd wrthyf nad oedd hi’n gallu fforddio talu am rai o’r gwibdeithiau rydym yn cynnig i’n haelodau. Mae’n golygu nad oes digon o arian ganddi ac mae’n rhy ofnus i beidio â’i dalu pan mae’n galw heibio. Mae’n uchel ei gloch ac yn fygythiol ac mae’n ofnus iawn ohono.

Mae ein tîm camdriniaeth ariannol yn cynnig cymorth i Dilys, a byddwn yn edrych ar dechnegau gwella diogelwch. Rydym wedi cynnig ffonio’r heddlu ond dydy Dilys ddim yn awyddus i wneud hynny. Dim ond newydd adael y coleg mae ei hŵyr a dydy hi ddim eisiau iddo gael cofnod troseddol.

Dydy Dilys ddim yn gweld llawer ar ei theulu agos ac mae’n poeni os bydd hi’n “gwneud ffws” y bydd hi’n colli cysylltiad gyda nhw.

**Beth yw eich barn am bob adroddiad? Beth yw manteision/anfanteision pob un?**
**Pa mor dda mae nhw’n dilyn y canllawiau ar gyfer yr hyn y dylid ei gynnwys mewn adroddiad?**

**Wrth ystyried pob achos yn unigol, pa fath o ymateb fyddai pob un yn ei gael a pham?**
**Wrth ystyried pob achos gyda’i gilydd, pa fath o ymateb ddylai digwydd a pham?**